郭珮文扮「人肉獎座」被批唔人道 陳懿德開腔談羅天宇
2024年04月13日 18:05
東網電視
更多新聞短片
無綫綜藝節目《福祿壽訓練學院》今午舉行記者會,主持王祖藍及李思捷等率領一眾入圍學員現身,期間大會推出生日蛋糕,為4月11日「入五」的李思捷慶祝生日,他事後透露:「正日嗰日我同咗20位兄弟打邊爐慶祝,好開心搞到醉咗。(生日願望包唔包括結婚?)希望啦,順其自然,我大個仔嘞。(生日願望呢?)真係希望觀眾睇呢個節目睇得開心。」
擔任「扮公室助理」的郭珮文及陳懿德將於明晚一集扮「人肉獎座」,結果被網民狠批「唔人道」,而郭珮文的天然呆更成為被取笑亮點。受訪時二人買口乖否認種種,陳懿德更代郭珮文表示:「我喺身邊睇,佢係每集都有進步嘅。」郭珮文承諾一定會繼續努力,又笑指自己拍劇「唔係咁樣」。談到「人肉獎座」,二人自言有份參與扮嘢已得榮幸,陳懿德更自爆:「其實我哋都俾咗好多提議工作人員,反而係佢哋問返轉頭,咁樣係咪得㗎?好多謝大家錫住我哋。」
至於與羅天宇傳緋聞,陳懿德形容雙方是好朋友關係:「我哋本身成大班人一齊出去玩啫。(公司俾壓力唔認得?)唔係呀,冇壓力。(有冇發展機會?)如果一齊拍劇,戲入面咪會囉。我哋依家喺工作方面都努力緊,想做啲成績先。(玩地下情?)都係朋友嘞,其實身邊都好多朋友對我好好,唔係淨係佢一個。(有冇同羅天宇傾番呢件事?)有,我覺得本來Focus喺我嘅主持工作,依家就比緋聞蓋過,所以我叫羅天宇請食飯。(因為帶挈佢做封面?)唔係呀,唔識講嘞,不如抹咗佢啦!」